ΚΑΝΟΝΙΣΜΟΣ (ΕΟΚ) αριθ. 86/93 ΤΗΣ ΕΠΙΤΡΟΠΗΣ της 19ης Ιανουαρίου 1993 για τις λεπτομέρειες εφαρμογής του κανονισμού (ΕΟΚ) αριθ. 2077/92 του Συμβουλίου σχετικά με τις διεπαγγελματικές οργανώσεις και συμφωνίες στον τομέα του καπνού

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2077/92 του Συμβουλίου της 30ής Ιουνίου 1992 σχετικά με τις διεπαγγελματικές οργανώσεις και συμφωνίες στον τομέα του καπνού (1), και ιδίως το άρθρο 12,

Εκτιμώντας:

ότι μια διεπαγγελματική οργάνωση πρέπει να περιλαμβάνει τουλάχιστον το ένα τρίτο των ποσοτήτων που παράγονται, μεταποιούνται ή αγοράζονται από τα μέλη κάθε ενδιαφερόμενου κλάδου, προκειμένου να είναι επαρκώς αντιπροσωπευτική για την εν λόγω περιοχή- ότι, προκειμένου να αποφευχθούν διαπεριφερειακές ανισορροπίες, πρέπει να φθάνει αυτό το επίπεδο αντιπροσωπευτικότητας σε όλες τις περιοχές που καλύπτονται από τη δραστηριότητά της, όταν ασκεί δραστηριότητα σε περισσότερες περιοχές-

ότι πρέπει να προσδιοριστεί ότι το εμπόριο του καπνού καλύπτει, πλην των εμπόρων καπνού, και την αγορά από τους τελικούς χρήστες του δεματοποιημένου καπνού-

ότι πρέπει να καθοριστούν τα στοιχεία τα οποία οι διεπαγγελματικές οργανώσεις πρέπει να αποστέλλουν στην Επιτροπή, όταν η τελευταία είναι αρμόδια για την αναγνώρισή τους-

ότι πρέπει να πραγματοποιείται η ανάκληση της αναγνωρίσεως, κατά γενικό κανόνα, από τη στιγμή κατά την οποία δεν πληρούνται πλέον οι όροι για την αναγνώρισή της- ότι πρέπει ωστόσο να προβλεφθεί η δυνατότητα να περιοριστεί η αναδρομικότητα αυτή συναρτήσει των περιστάσεων-

ότι πρέπει να καθοριστεί ότι η ελάχιστη αντιπροσωπευτικότητα των διεπαγγελματικών οργανώσεων που ασκούν δραστηριότητα σε διαπεριφερειακό επίπεδο πρέπει να είναι η ίδια με εκείνη που προβλέπεται για τις περιφερειακές διεπαγγελματικές οργανώσεις-

ότι η συνδρομή που θα πληρωθεί ενδεχομένως από τα μέλη της οργανώσεως δυνάμει του άρθρου 9 παράγραφος 7 ή του άρθρου 10 παράγραφος 1 του κανονισμού (ΕΟΚ) αριθ. 2077/92 πρέπει να καθοριστεί επί σταθερών και ελεγχομένων βάσεων-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Καπνού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Μια διεπαγγελματική οργάνωση θεωρείται ως αντιπροσωπευτική σε περιφερειακή κλίμακα, κατά την έννοια του άρθρου 3 παράγραφος 1 στοιχείο β) του κανονισμού (ΕΟΚ) αριθ. 2077/92 όταν περιλαμβάνει τουλάχιστον το ένα τρίτο των ποσοτήτων που παράγονται, μεταποιούνται ή αγοράζονται από τα μέλη κάθε κλάδου από τους οποίους αποτελείται και τα οποία ασκούν δραστηριότητα στον τομέα της παραγωγής, της πρώτης μεταποιήσεως ή του εμπορίου του καπνού ή των ομάδων ποικιλιών καπνού για τις οποίες υπάρχουν δραστηριότητες διεπαγγελματικής οργανώσεως.

Όταν μια διεπαγγελματική οργάνωση ασκεί τη δραστηριότητά της σε διαπεριφερειακό ή σε κοινοτικό επίπεδο, πρέπει να δικαιολογεί την τήρηση των όρων της αντιπροσωπευτικότητας που αναφέρθηκαν στο πρώτο εδάφιο σε καθεμία από τις καλυπτόμενες περιοχές.

Το εμπόριο του καπνού περιλαμβάνει και τη βιομηχανική επεξεργασία των προϊόντων που παρασκευάζονται από τον καπνό.

Άρθρο 2

Για την εφαρμογή του άρθρου 4 του κανονισμού (ΕΟΚ) αριθ. 2077/92, οι διεπαγγελματικές οργανώσεις που ασκούν τη δραστηριότητά τους σε ολόκληρη την επικράτεια ή σε μέρος της επικράτειας περισσοτέρων κρατών μελών ή σε κοινοτική κλίμακα απευθύνουν αίτηση αναγνωρίσεως στην Επιτροπή η οποία συνοδεύεται με όλα τα στοιχεία που επιτρέπουν να καθοριστεί ειδικότερα:

- η συνέχιση περισσοτέρων από τις δραστηριότητες που αναφέρονται στο άρθρο 3 του προαναφερθέντος κανονισμού,

- η γεωγραφική σφαίρα ασκήσεως των δραστηριοτήτων της,

- η σύστασή της σύμφωνα με τη νομοθεσία ενός κράτους μέλους ή σύμφωνα με το κοινοτικό δίκαιο,

- η τήρηση των όρων της αντιπροσωπευτικότητας που αναφέρονται στο άρθρο 1.

Οι διεπαγγελματικές οργανώσεις ανακοινώνουν στην Επιτροπή οποιοδήποτε άλλο έγγραφο και στοιχείο εκτιμήσεως που είναι αναγκαία για την αναγνώριση των δραστηριοτήτων τους.

Άρθρο 3

Η ανάκληση της αναγνωρίσεως, σε εφαρμογή του άρθρου 3 παράγραφος 4 και του άρθρου 4 παράγραφος 3 του κανονισμού (ΕΟΚ) αριθ. 2077/92, αρχίζει να ισχύει από τη στιγμή κατά την οποία δεν πληρούνται πλέον οι όροι που προβλέπονται για την αναγνώριση.

Εντούτοις, οι επιπτώσεις από την απόφαση ανακλήσεως μπορούν να περιοριστούν συναρτήσει της αιτίας της ανακλήσεως και των πράξεων που μεσολάβησαν.

Άρθρο 4

Για την εφαρμογή του άρθρου 8 παράγραφος 1 δεύτερο εδάφιο του κανονισμού (ΕΟΚ) αριθ. 2077/92, σε ένα διαπεριφερειακό πρόγραμμα μπορεί να επεκταθεί το πεδίο εφαρμογής εάν οι εν λόγω διεπαγγελματικές οργανώσεις αντιπροσωπεύουν, σε καθεμία από τις καλυπτόμενες περιοχές και για καθένα από τους εν λόγω κλάδους, τουλάχιστον τα δύο τρίτα της παραγωγής ή/και του εν λόγω εμπορίου.

Άρθρο 5

Όταν μια διεπαγγελματική οργάνωση ζητά από μεμονωμένους οικονομικούς φορείς ή από ομάδες που δεν αποτελούν μέλη της να της καταβάλλουν συνδρομή κατ' εφαρμογή του άρθρου 9 παράγραφος 7 ή του άρθρου 10 παράγραφος 1 του κανονισμού (ΕΟΚ) αριθ. 2077/92, η οργάνωση αυτή ανακοινώνει στο κράτος μέλος ή στην Επιτροπή, κατά περίπτωση, όλα τα αναγκαία στοιχεία για τον καθορισμό του ποσού της συνδρομής που θα εισπραχθεί από τα μη μέλη. Το κράτος μέλος και η Επιτροπή μπορούν να διενεργήσουν στην εν λόγω διεπαγγελματική οργάνωση τους ελέγχους που θεωρούν αναγκαίους.

Άρθρο 6

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Ιανουαρίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 215 της 30. 7. 1992, σ. 80.